**EELNÕU 2023/197**

**KOMISJONID:**

|  |  |
| --- | --- |
| eelarve- ja arengukomisjon | X |
| hariduskomisjon | JK |
| kultuuri- ja spordikomisjon |  |
| majandus- ja keskkonnakomisjon |  |
| revisjonikomisjon |  |
| sotsiaalkomisjon | X |
| seeniorite nõukoda |  |
| noortevolikogu | X |

**VILJANDI LINNAVOLIKOGU**

**OTSUS**

28. september 2023 nr

Viljandi Laste ja Perede Tugikeskuse asutamine

Kohaliku omavalitsuse korralduse seaduse § 6 lõike 1 ja § 22 lõike 1 punkti 34, § 35 lõike 2 alusel Viljandi Linnavolikogu

**o t s u s t a b:**

1. Asutada Viljandi Linnavalitsuse hallatav asutus Viljandi Laste ja Perede Tugikeskus alates 01.01.2024.
2. Viljandi Laste ja Perede Tugikeskus võtab üle kõik Viljandi Päevakeskuse laste ja perede tugikeskuse osakonna õigused ja kohustused, sealhulgas töölepingud TLS § 112 alusel.
3. Viljandi Linnavalitsusel teha kõik toimingud ja tegevused, mis on vajalikud seoses Viljandi Laste ja Perede Tugikeskuse asutamisega ning Viljandi linna hallatava asutuse Viljandi Päevakeskus põhimääruse muutmisega.
4. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil trthktartu.menetlus@kohus.ee või Kalevi tn 1, 51010 Tartu.

1. Otsus jõustub teatavakstegemisest.

(allkirjastatud digitaalselt)

Helmen Kütt

linnavolikogu esimees

**Koostaja(d):** Tiivi Tiido

**Esitatud:** 14.09.2023

**Esitaja:** Viljandi Linnavalitsus **Ettekandja:** Tonio Tamra

**Lk arv:** 6

**Hääletamine:** poolthäälteenamus

Seletuskiri

**Viljandi Laste ja Perede Tugikeskuse asutamine**

Eelnõu eesmärk on viia vastavusse Viljandi Laste ja Perede Tugikeskuse tegevus asutuse põhitegevusega, milleks on tugispetsialistide töö korraldamine Viljandi linna koolieelsetes lasteasutustes ja üldhariduskoolides. 89% praeguse asutuse töötajatest teenindab haridusvaldkonda. Eesmärgi saavutamiseks on kõige parem lahendus asutada Viljandi Laste ja Perede Tugikeskus eraldiseisva asutusena, tuues see välja Viljandi Päevakeskuse koosseisust, et korrastada asutuse paiknemine struktuuris. Uue hallatava asutuse vorm muudab finantstegevuse läbipaistvamaks ja töökorralduse selgemaks nii teenuse osutajale kui tarbijatele.

Viljandi Päevakeskuse juurde loodi laste- ja perede osakond 2017. aastal, mis alustas tööd 2018. aasta alguses. Enne tugikeskuse loomist oli Viljandi linna haridusasutustes 23 tugispetsialistidele loodud ametikohta, millest 5,5 oli täitmata. 2023. a on tugikeskuse struktuuris 35 ametikohta, mis hetkeseisuga on kõik mehitatud.

|  |  |  |  |  |  |
| --- | --- | --- | --- | --- | --- |
| **Laste ja Perede Tugikeskuse ametikohad 2018 - 2023** | | | | | |
|  |  |  |  |  |  |
|  | **Aasta** | **Juhataja** | **Tugispetsialistid** | **Perepesa** | **Kokku** |
| 1 | 2018 | 1 | 23 |  | **24** |
| 2 | 2019 | 1 | 23 |  | **24** |
| 3 | 2020 | 1 | 23 | 1,5 | **25,5** |
| 4 | 2021 | 1 | 27,5 | 2,5 | **31** |
| 5 | 2022 | 1 | 30 | 6 | **37** |
| 6 | 2023 | 1 | 30 | 4 | **35** |

2020. a. lisandus laste ja perede osakonna juurde ennetuskeskus Perepesa 1,5 ametikohaga, 2021. a oli Perepesas 2,5 ametikohta (juht, mängutoajuht - koordinaator ja psühholoog). 2022. aastal ühines Viljandi Perepesaga Viljandi vald, millest tingitud ka ametikohtade suurenemine. 2023. aastal pakub Perepesa teenust ainult Viljandi linna elanikele, ametikohti on 4 (juht, mängutoajuht - koordinaator, psühholoog - nõustaja ja pereterapeut).

2021. aastal moodustati koos Viljandi vallaga Männimäe Lasteaia juurde lisa erirühm, kuhu lisandus üks tugispetsialisti ametikoht ning 2,5 ametikohta loodi osakonda juurde seoses HEV laste arvu tõusuga. 2022. aastal taotles Viljandi Päevakeskuse laste ja perede osakond juurde 2,5 ametikohta, mille Viljandi Linnavalitsus kiitis heaks.

Hiljem muudeti osakonna nimi teenuse osutamiseks ja kasutajatele paremini ning arusaadavama nimetusega Viljandi laste- ja perede tugikeskuseks. Viljandi Päevakeskuse juurde loodud laste ja perede osakonna loomine oli vajalik seadusega kohalikule omavalitsusele pandud ülesannete täitmiseks ning konsolideeritud teenuste pakkumiseks.

Viljandi Päevakeskus kui asutus töötab hetkel sotsiaalameti haldusalas. Kehtiva põhimääruse kohaselt on tegevused jaotunud nii sotsiaal- kui haridusvaldkonna vahel. Viljandi Päevakeskuse laste ja perede tugikeskuse struktuuris on hetkel 35 töökohta, millest 4 tegelevad sotsiaalvaldkonnas. Kuna Viljandi Päevakeskuse laste ja perede tugikeskus teenindab eelkõige haridusvaldkonna asutusi ning nende kaudu lapsi ning peresid. Haridusvaldkonda reguleerivad õigusaktid, sh põhikooli ja gümnaasiumiseadus ning koolieelse lasteasutuse seadus. Tugispetsialistide teenuse tagamine on kohaliku omavalitsuse kohustuseks. Seega on põhjendatud vajadus kureerida tugikeskuse tegevust suuremal määral haridusvaldkonnas ja haridusameti haldusalas.

Päevakeskust seostatakse eelkõige eakate ja puuetega inimestega. Viljandi Päevakeskuse laste ja perede tugikeskus tegeleb laste, noorte ja peredega. Päevakeskuse nime all tegutsemine on tekitanud segadust teenuste sisu mõistmisel. Eelpool toodud põhjustel on mõistlik luua eraldiseisev Viljandi Linnavalitsuse poolt hallatav asutus.

Viljandi laste- ja perede tugikeskuse loomist ja vajadust toetab ka Viljandi linna arengukava, mille kohaselt vajab järjepidevalt arendamist tugisüsteemide toimimine, vajaduspõhine psühholoogi, sotsiaalpedagoogi, logopeedi ja eripedagoogi teenuste kättesaadavus nii lastele, lastevanematele kui õpetajatele.

I nõustamistasandil pakuvad teenuseid koolipidaja finantseerimisel tugispetsialistid, kelle ametikohtadele on kehtestatud erinevad eesmärgid. Eripedagoogi põhitegevus on koostöös teiste spetsialistidega erivajadustega õppija toetamine ja suunamine eesmärgiga soodustada igakülgselt tema arengut eakohasuse suunas, esmase mahajäämuse ületamine/vähendamine ja teisese mahajäämuse ennetamine/leevendamine eripedagoogiliste vahenditega, tema lähimale arenguvallale vastava õpikeskkonna kujundamine. Logopeedi töökoha põhifunktsioon on kõneravi vajavate ja arenguliste erivajadusega (AEV) laste õppe ja arengu toetamine eesmärgiga soodustada psüühiliste protsesside ja isiksuse arengut eakohase normi suunas ning laste kõnearendamistöö koordineerimine, kaasates vajadusel teiste erialade spetsialiste ja linnavalitsuse töötajaid. Psühholoogi töö eesmärk on haridusasutustes õppivate laste arengu toetamine koostöös lapsevanemate ja haridustöötajatega, kaasates vajadusel teiste erialade spetsialiste. 7. taseme koolipsühholoog hindab laste arengut mõjutavaid tegureid, kavandab ja juhib sekkumisi, töötab koostöövõrgustikus koos teiste erialade spetsialistidega. Sotsiaalpedagoogi töö eesmärk on isikutele sotsiaalsete oskuste õpetamine, nende oskuste parandamine, erinevate sotsiaalsete ja toimetulekuprobleemide ennetamine ning leevendamine, tegutsemisvõime ja toimetuleku toetamine nii individuaal- kui võrgustikutöös pedagoogiliste vahenditega. Riigi poolt eraldatakse õpilaste tugiteenuste osutamiseks toetust. Koolieelses lasteasutuses on lastele tugiteenuste osutamine on täies mahus kohaliku omavalitsuse kohustus.

II nõustamistasandi teenuseid pakub Rajaleidja, kelle spetsialistid nõustavad lasteasutustes ja koolides töötavaid tugispetsialiste. Rajaleidja ülesandeks on:

a) lapse nõustamine loomulikus kasvu ja/või õpikeskkonnas;

b) KOV haridusametnike, haridustöötajate ja asutuste juhtkondade nõustamine hariduslike erivajaduste teemadel (sisuline töö, korralduslikud küsimused);

c) lapsele uuringute tegemine õppenõustamiskeskuses, vajadusel lapse suunamine täiendavatele uuringutele ja/või nõustamiskomisjoni;

d) lapsevanemate, haridustöötajate ja spetsialistide nõustamine, nõupidamiste ja ümarlaudade korraldamine juhtumite analüüsimisel;

e) sobivate õppekavade leidmine;

f) valdkonnaalane teavitamis- ja arendustegevus;

g) karjäärinõustamine.

Rajaleidja teenused on maakonnaülesed ja teise tasandi nõustamisega seotud. Põhiliselt tegeletakse riikliku nõustamiskomisjoni tööga, et suunata lapsi õigele õppekavale. Rajaleidja on väga üle koormatud eeskätt psühhiaatrilise arstiabi kättesaadavuse defitsiidi tõttu kogu vabariigis. PGS kohustab kooli pidajat tagama põhikoolides tugispetsialistide olemasolu või teenuse tagamise.

Kohaliku omavalitsuse korralduse seaduse (edaspidi KOKS) § 6 lg 1  alusel onomavalitsusüksuse ülesanne korraldada vallas või linnas sotsiaalteenuste osutamist, sotsiaaltoetuste ja muu sotsiaalabi andmist, eakate hoolekanne, kui need ülesanded ei ole seadusega antud kellegi teise täita.

KOKS-i § 22 lõike 1 punkti 34 kohaselt on volikogu ainupädevuses valla või linna ametiasutuse ja valla või linna ametiasutuse hallatava asutuse moodustamine, ümberkorraldamine ja tegevuse lõpetamine. Viljandi linna põhimääruse § 39 lg 1 p 2 alusel otsustab linnavolikogu linna ametiasutuse hallatava asutuse asutamise ning selle tegevuse lõpetamise ning ümberkujundamise, kinnitab selle põhimääruse ja teeb seal muudatusi. Hallatava asutuse struktuuri ja koosseisu kinnitab ja muudab linnavalitsus.

Koolieelse lasteasutuse seadus (edaspidi KELS) § 1 lg 1 kohaselt on koolieelne lasteasutus koolieast noorematele lastele hoidu ja alushariduse omandamist võimaldav õppeasutus. KELS § 1 lg 2 kohaselt toetab lasteasutus lapse perekonda, soodustades lapse kasvamist ja arenemist ning tema individuaalsuse arvestamist. Lasteasutuse põhiülesanne on KELS §-i 3 järgi lapse ealisi, soolisi, individuaalseid vajadusi ja iseärasusi arvestades luua võimalused ja tingimused tervikliku isiksuse kujunemiseks, kes on sotsiaalselt tundlik, vaimselt erk, ennastusaldav, kaasinimesi arvestav ja keskkonda väärtustav. Samuti hoida ja tugevdada lapse tervist ning soodustada tema emotsionaalset, kõlbelist, sotsiaalset, vaimset ja kehalist arengut.

KELS § 14 peab linnavalitsus looma erivajadustega lastele võimalused arenemiseks ja kasvamiseks elukohajärgses lasteasutuses. Linnavalitsusel on õigus moodustada lasteasutuses vastavalt vajadusele sobitusrühmi, kuhu kuuluvad erivajadustega lapsed koos teiste lastega, samuti erirühmi, kuhu kuuluvad erivajadustega lapsed (KELS § 14 lg 2). Erivajadustega lastele tuleb luua tingimused kasvamiseks sobitusrühmades koos teiste lastega (KELS § 6 lg 5). Kui elukohajärgses lasteasutuses puuduvad võimalused sobitusrühma moodustamiseks, moodustab valla- või linnavalitsus erirühmad või asutab erilasteaiad (KELS § 14 lg 3).Erivajadustega lapsed on keha-, kõne-, meele- või vaimupuuetega ning eriabi või erihooldust vajavad lapsed (KELS § 14 lg 1).

KELS § 20 lg 1 kohaselt on lasteasutuse koosseisus pedagoogid, tervishoiutöötajad ja lasteasutuse majandamist tagavad ning õpetajaid abistavad töötajad. Lasteasutuse personali miinimumkoosseisu kinnitab valdkonna eest vastutav minister määrusega, millest lähtuvalt määrab lasteasutuse personali koosseisu lasteasutuse direktor. Haridus- ja teadusministri 11.09.2015 määruse nr 42 „Koolieelse lasteasutuse personali miinimumkoosseis“ § 3 kohaselt luuakse lasteasutuse rühmas vähemalt üks õpetaja ametikoht ja KELS § 20 lg 6 sätestatud personali töökorralduse põhimõttest lähtuvalt õpetajat abistava töötaja ametikoht.

Põhikooli- ja gümnaasiumiseadus (edaspidi PGS) § 1 lg 2 kohaselt reguleerib nimetatud seadus linna ametiasutuse hallatavate asutustena tegutsevate koolide tegevust. Munitsipaalkooli pidajaks on linn. Kooli kulud katab PGS § 82 lg 3 kohaselt kooli pidaja.

PGS § 2 kohaselt on põhikool üldhariduskool, mis loob võimalused põhihariduse omandamiseks ja koolikohustuse täitmiseks. PGS § 4 sätestab põhikooli ülesanded. Põhikoolil on nii hariv kui ka kasvatav ülesanne. Põhikool aitab kaasa õpilase kasvamisele loovaks, mitmekülgseks isiksuseks, kes suudab ennast täisväärtuslikult teostada erinevates rollides: perekonnas, tööl ja avalikus elus ning valida oma huvide- ja võimetekohast õpiteed. Põhikooli ülesanne on luua õpilasele eakohane, turvaline, positiivselt mõjuv ja arendav õppekeskkond, mis toetab tema õpihuvi ja õpioskuste, eneserefleksiooni ja kriitilise mõtlemisvõime, teadmiste ja tahteliste omaduste arengut, loovat eneseväljendust ning sotsiaalse ja kultuurilise identiteedi kujunemist. PGS § 37 lg 2 kohaselt tuleb õpilasele koolis tasuta tagada vähemalt eripedagoogi (sealhulgas logopeedi), psühholoogi ja sotsiaalpedagoogi (edaspidi tugispetsialistid) teenus. Tugispetsialistide teenuse rakendamiseks peab looma võimalused kooli pidaja.

Lastekaitseseadus (edaspidi LasteKS) § 6 lg 1 kohaselt tuleb lapse õiguste ja heaolu tagamiseks ennetada lapse heaolu ja arengut ohustavaid riske. Ennetamine hõlmab last ohustavate olukordade ja sündmuste võimalikult varast märkamist ja neile reageerimist, sealhulgas lapse arengu- ja käitumisprobleemide, kasvukeskkonnas esinevate probleemide ja väärkohtlemise tuvastamist ning lapse heaolu ja arengut soodustavate kaitsetegurite suurendamist. Riigi ja kohaliku omavalitsuse üksuste ametiasutused peavad vastavalt võimalustele arendama välja meetmed lapse abivajaduse ennetamiseks ning olemasolevate probleemide vähendamiseks. Meetmed peavad lähtuma lapse vajadustest, toetama lapse ja teda kasvatavate isikute suhteid ja sotsiaalset toimetulekut ning olema kättesaadavad, õigeaegsed, tulemuslikud ja pikaajalise positiivse mõjuga (LasteKS § 6 lg 2). Lapse õiguste ja heaolu tagamiseks peavad riigi ja kohaliku omavalitsuse üksuste ametiasutused ja nende ametiisikud ning avalik-õiguslikud ja eraõiguslikud juriidilised isikud tegema omavahel valdkondade üleselt koostööd kõigi lastele suunatud meetmete planeerimisel, rahastamisel ja rakendamisel, kaasates sellesse lapsi, lapsevanemaid, last kasvatavaid isikuid, huvirühmi ja avalikkust (LasteKS § 8 lg 1). Välislepingu, Euroopa Liidu õigusakti või muu õigusakti alusel peavad riigi ja kohaliku omavalitsuse üksuste ametiasutused ja nende ametiisikud ning avalik-õiguslikud ja eraõiguslikud juriidilised isikud lapse õiguste ja heaolu tagamiseks tegema koostööd ja vajaduse korral kaasama teise riigi pädeva asutuse või selleks volitatud isiku (LasteKS § 8 lg 2). LasteKS § 17 lg 1 p-de 1 ja 2 kohaselt on kohaliku omavalitsuse üksuse ülesanded lastekaitse korraldamisel lapse õiguste ja heaolu tagavate põhimõtete järgimine kohaliku omavalitsuse arengukavas ning lapse õigusi ja heaolu tagavate programmide ja projektide väljatöötamine ning nende rakendamine oma haldusterritooriumil last ohustavate riskide ennetamiseks ja vähendamiseks.

Perekonnaseadus (edaspidi PKS) §143 lg 1 kohaselt on lapsel õigus isiklikult suhelda (suhtlusõigus) mõlema vanemaga. Mõlemal vanemal on kohustus ja õigus suhelda lapsega isiklikult. PKS § 143 lg 21 kohaselt vanemate lahuselu ja suhtlusõiguse vaidluse korral määrab vanema ja lapse suhtlemise korra vanema nõudel kohus. Tsiviilkohtumenetluse seadustik1 § 4 lg 4 kohaselt võib kohus kohustada vanemaid osalema lepitusseaduses sätestatud lepitusmenetluses. Lepitusseaduse (edaspidi LepS) § 1 kohaselt on lepitusmenetlus poolte vabatahtlikkusel põhinev tegevus, mille käigus lepitaja toetab lepitusosaliste suhtlust eesmärgiga aidata neil leida vaidlusküsimusele lahendus. Lepitaja on LepS § 2 kohaselt:

1) füüsiline isik, kellele pooled on teinud ülesandeks LepS § 1 lg 2 kirjeldatud tegevuse. Lepitaja võib tegutseda juriidilise isiku kaudu, olles sellega töö- või muus lepingulises suhtes;

2) vandeadvokaat;

3) notar;

4) riigi või kohaliku omavalitsuse lepitusorgan.

Lepitusorgan on LepS § 19 lg 1 kohaselt õigusaktis sätestatud riigi või kohaliku omavalitsuse organi juures asuv üksus, mis tegutseb lepitajana LepS § 1 lg 3 nimetatud valdkonnas. LepS § 1 lg 3: lepitusmenetlusega tsiviilasjas on tegu juhul, kui vaidlus tuleneb eraõigussuhtest ning on lahendatav maakohtus.

Eelnõule on lisatud uue asutuse võimaliku põhimääruse projekt, mille kinnitab peale asutamise otsust Viljandi Linnavalitsus.

Viljandi Laste ja Perede Tugikeskuse kui Viljandi Linnavalitsuse hallatava asutuse tegevuse käivitamisega seonduvate tegevuste kava:

|  |  |  |
| --- | --- | --- |
| **TEGEVUS** | **TÄHTAEG** | **VASTUTAJA** |
| 1. Volikogu otsus Viljandi Laste ja Perede Tugikeskuse asutamiseks. | 28.09.2023 | Haridus- ja kultuuriamet, sotsiaalamet, õigusteenistus |
| 2. Linnavalitsuse poolt Viljandi Laste ja Perede Tugikeskuse põhimääruse kinnitamine ja Viljandi Päevakeskuse põhimääruse muutmine | okt 2023 | Haridus- ja kultuuriamet, sotsiaalamet, õigusteenistus |
| 3. Viljandi Laste- ja Perede Tugikeskuse registreerimine äriregistris. | okt 2023 | Kantselei |
| 4. Asutuse struktuuri kinnitamine | okt 2023 | Haridus- ja kultuuriamet, sotsiaalamet, õigusteenistus |
| 5. Viljandi Laste ja Perede Tugikeskuse kui hallatava asutuse toimimiseks vajalikud tegevused, sh raamatupidamise sisseseadmine, eraldi asjaajamise sisseseadmine jms. | okt – dets 2023 | Haridus- ja kultuuriamet, sotsiaalamet, kantselei, rahandusamet |
| 6. Varade üleandmise ettevalmistamine ja üleandmine | dets 2023 – jaan 2024 | Viljandi Päevakeskuse juhataja ja Viljandi Laste ja Perede Tugikeskuse juhataja |
| 7. Tegevuse alustamine | 01.01.2024 | Viljandi Laste ja Perede Tugikeskuse juhataja |

Asutuse üleminekust tuleb töötajaid teavitada ja nendega konsulteerida vastavalt Töölepingu seadus (edaspidi TLS) § 113 sätestatule. Ettevõtte üleandja ja omandaja esitavad kirjalikku taasesitamist võimaldavas vormis usaldusisikule või nende puudumisel töötajatele aegsasti, kuid hiljemalt üks kuu enne ettevõtte üleminekut teatise, mis sisaldab vähemalt järgmisi andmeid:

1) kavandatav ettevõtte ülemineku kuupäev;

2) ettevõtte ülemineku põhjused;

3) ettevõtte ülemineku õiguslikud, majanduslikud ja sotsiaalsed tagajärjed töötajatele;

4) töötajate suhtes kavandatavad meetmed.

Töösuhtes on võimalik töölepingute üleminek TLS § 112 mõistes. Üleminek võib toimuda mistahes õiguslikul alusel (juriidiliste isikute ühinemine, jagunemine, ümberkujundamine, müügileping, rendileping jne), mille raames lähevad üleandjalt omandajale üle ettevõtte majandamisega seotud ja selle majandamist teenivad asjad, õigused ja kohustused, muuhulgas ka ettevõttega seotud lepingud ning ettevõtte jätkab sama majandustegevust.

Ettevõtte üleminekul lähevad töötajate töölepingud üle muutumatul kujul. Uus ettevõte ei sõlmi töötajatega uusi töölepinguid. Muutub üksnes tööandja nimi, kuid töötajate tööülesanded, töötasu, töökoormus, töötamise asukoht jms kokkulepped jäävad samaks. Lisaks lepingutele lähevad üle ka väljateenitud, kuid aegumata puhkused ning samuti ei katke tööstaaž. Uuele tööandjale antakse seega üle töötajatega seotud dokumendid, mis on jätkuva töösuhte jaoks olulised, samuti ka puhkuse arvestus, s.t et üle kandub ka väljateenitud, kuid aegumata ja kasutamata põhipuhkus jms. Vastav märge tehakse ka töötamise registris.

Viljandi Linnavalitsuse poolt hallatava asutuse Viljandi Laste ja Perede Tugikeskuse asutamise ja tööle rakendamisega ametikohtade hulk ei suurene ning täiendavaid ruume ja muid varasid ei soetata. Rahandusameti andmetel uue asutuse raamatupidamise korraldamisel täiendavaid kulusid ei teki. Asutuse asutamisega seotud ühekordne kulu on digitaalse dokumendihaldus programmiga *Amphora* liitumine, mis kaetakse asutuse eelarvest ja mis on umbes suurusjärgus kuni 200 eurot.

Viljandi Laste ja Perede Tugikeskuse logopeedide, sotsiaalpedagoogide, eripedagoogide ja psühholoogide töötasu on seotud riiklikult õpetaja ametikohale määratud alampalgaga (2017. a volikogu otsusega). Teiste töötajate palga ja eelarve kinnitab Viljandi Linnavalitsus.

(allkirjastatud digitaalselt)

Tiivi Tiido

haridus- ja kultuuriameti juhataja